CELEX: 52014DC0404
Language: mt
Date: 2014-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali tal-2014 tar-Repubblika Ċeka u li twassal opinjoni tal-Kunsill dwar il-programm ta' konverġenza għall-2014 tar-Repubblika Ċeka

|
			
		
		
		52014DC0404
		
			Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali tal-2014 tar-Repubblika Ċeka u li twassal opinjoni tal-Kunsill dwar il-programm ta' konverġenza għall-2014 tar-Repubblika Ċeka /* COM/2014/0404 final - 2014/ () */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm ta' riforma nazzjonali
tal-2014 tar-Repubblika Ċeka
u li twassal opinjoni tal-Kunsill dwar il-programm ta' konverġenza
għall-2014 tar-Repubblika Ċeka
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta' Lulju 1997 dwar it-tisħiħ
tas-sorveljanza ta' pożizzjonijiet ta' budget u s-sorveljanza u
l-koordinazzjoni ta' politika ekonomika[1],
u b'mod partikolari l-Artikolu 9(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-riżoluzzjonijiet
tal-Parlament Ewropew[3],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkunsidra l-opinjoni tal-Kumitat
Ekonomiku u Finanzjarju,
Wara li kkunsidra l-opinjoni tal-Kumitat
tal-Protezzjoni Soċjali,
Wara li kkunsidra l-opinjoni tal-Kumitat
tal-Politika Ekonomika,
Billi:
(1)                   
Fis-26 ta' Marzu 2010, il-Kunsill
Ewropew qabel mal-proposta tal-Kummissjoni biex tiġi mnedija
strateġija ġdida għat-tkabbir u l-impjiegi, Ewropa 2020,
ibbażata fuq koordinazzjoni msaħħa tal-politiki tal-ekonomija,
li se tiffoka fuq il-punti ewlenin fejn hija meħtieġa azzjoni sabiex
jissaħħaħ il-potenzjal tal-Ewropa għal tkabbir sostenibbli
u kompetittività.
(2)                   
Fit-13 ta' Lulju 2010, il-Kunsill,
abbażi tal-proposti tal-Kummissjoni, adotta rakkomandazzjoni dwar il-linji
gwida ġenerali għall-politiki ekonomiċi tal-Istati Membri u
l-Unjoni (mill-2010 sal-2014) u, fil-21 ta' Ottubru 2010, adotta
deċiżjoni dwar il-linji gwida għall-politiki tal-impjiegi
tal-Istati Membri, li flimkien jiffurmaw il-"linji gwida integrati".
L-Istati Membri kienu mistiedna sabiex jikkunsidraw il-linji gwida integrati
fil-politiki ekonomiċi u tal-impjiegi nazzjonali tagħhom.
(3)                   
Fid-29 ta' Ġunju 2012,
il-Kapijiet ta' Stat jew ta' Gvern iddeċidew dwar Patt għal Tkabbir u
Impjiegi, li jipprovdi qafas koerenti għal azzjoni f'livell nazzjonali,
dak tal-UE kif ukoll taż-Żona tal-Euro permezz tal-użu
tal-għodod, l-istrumenti u l-politiki kollha possibbli. Huma ddeċidew
dwar azzjoni li għandha tittieħed fil-livell tal-Istati Membri, b'mod
partikolari li tesprimi impenn b'mod sħiħ sabiex jinkisbu l-objettivi
tal-Ewropa 2020 u jiġu implimentati r-rakkomandazzjonijiet
speċifiċi għall-pajjiż.
(4)                   
Fid-9 ta' Lulju 2013, il-Kunsill
adotta rakkomandazzjoni dwar il-programm nazzjonali ta' riforma tar-Repubblika
Ċeka għall-2013 u wassal l-opinjoni tiegħu dwar il-programm ta'
konverġenza tar-Repubblika Ċeka aġġornat
għall-2012-2016.
(5)                   
Fit-13 ta' Novembru 2013,
il-Kummissjoni adottat l-Istħarriġ Annwali dwar it-Tkabbir[4], li jimmarka l-bidu
tas-Semestru Ewropew 2014 tal-koordinazzjoni tal-politika ekonomika. Fl-istess
ġurnata abbażi tar-Regolament (UE) Nru 1176/2011, il-Kummissjoni
adottat ir-Rapport dwar il-Mekkaniżmu ta' Twissija[5], li fih hija ma
identifikatx ir-Repubblika Ċeka bħala wieħed mill-Istati Membri
li dwaru għandu jitwettaq eżami mill-ġdid fil-fond.
(6)                   
Fl-20 ta' Diċembru 2013,
il-Kunsill Ewropew approva l-prijoritajiet li jiżguraw stabbiltà
finanzjarja, konsolidament fiskali u azzjoni biex jissaħħaħ
it-tkabbir. Il-Kunsill enfasizza l-ħtieġa li jissokta l-konsolidament
fiskali differenzjat u favur it-tkabbir, sabiex il-kundizzjonijiet ta' self
għall-ekonomija jerġgħu lura għan-normal, jiġu
promossi t-tkabbir u l-kompetittività, jiġu trattati l-qgħad u
l-konsegwenzi soċjali tal-kriżi, u biex l-amministrazzjoni pubblika
tiġi mmodernizzata.
(7)                   
Fis-16 ta' April 2014, ir-Repubblika
Ċeka ppreżentat il-programm ta' riforma nazzjonali tagħha
tal-2014 u fit-28 ta' April 2014 il-programm ta'
konverġenza tagħha tal-2014. Biex jiġu kkunsidrati
l-konnessjonijiet ta' bejniethom, iż-żewġ programmi ġew
ivvalutati fl-istess żmien.
(8)                   
L-objettiv tal-istrateġija baġitarja
msemmija fil-Programm ta' Konverġenza tal-2014 huwa li d-defiċit
tal-gvern ġenerali jinżamm taħt it-3 % tal-valur ta'
referenza tat-Trattat tal-PDG matul il-perjodu tal-programm. Il-programm isemmi
l-objettiv ta' terminu medju ta' -1 % tal-PDG, li jirrifletti
l-ħtiġijiet tal-Patt ta' Stabbiltà u Tkabbir. Filwaqt li
l-istrateġija baġitarja hija konformi mal-Patt ta' Stabbiltà u
Tkabbir fl-2014, l-aġġustament meħtieġ f'termini strutturali
mhuwiex mistenni li jintlaħaq fl-2015 peress li l-bilanċ strutturali
kalkolat mill-ġdid huwa proġettat li jiddeterjora b'0,6 pp.
Barra minn hekk, l-infiq pubbliku huwa mistenni li jikber b'rata mhux
konsistenti mal-punt ta' riferiment tal-infiq. Il-bilanċ strutturali
kalkolat mill-ġdid huwa mbassar li jmur lil hinn mit-triq ta'
aġġustment meħtieġa fl-2016 u fl-2017 bil-bilanċ
strutturali kalkolat mill-ġdid f'-1,6 % u -1,9 % tal-PDG
rispettivament. B'ħarsa ġenerali, riskju ta' devjazzjoni mit-triq ta'
aġġustament lejn l-objettiv ta' terminu medju huwa mistenni
mill-2015. Skont il-programm, il-proporzjon tad-dejn, li hija taħt
is-60 % tal-valur referenzjali tal-PDG, hija proġettata li taqa'
temporanjament b'1,1 pp għal 45 % tal-PDG fl-2014 u li tiżdied
għal 46 % tal-PDG fl-2015. Ix-xenarju makroekonomiku sottostanti
tal-previżjonijiet baġitarji fil-programm huwa plawżibbli.
L-ekonomija Ċeka hija mistennija li tikber b'1,7 % fl-2014 u bi
2 % fl-2015 skont il-programm meta mqabbel ma' 2 % u 2,4 %
previsti mit-Tbassir tar-Rebbiegħa 2014 tal-Kummissjoni. Ir-riskji ewlenin
għar-riżultat baġitarju joħorġu minn inċertezza
kbira dwar l-iżvilupp futur ta' investiment pubbliku u minn infiq ta'
darba potenzjali relatat mal-kuntratt ta' lokazzjoni ppjanat għal fighter
jets b'impatt ta' 0,5 % tal-PDG li jżid id-defiċit mistenni
fl-2015. Skont it-tbassir tal-Kummissjoni hemm riskju ta' devjazzjoni
sinifikanti mill-objettiv ta' terminu medju fl-2015. Id-differenza bix-xenarju
tal-programm tinsab f'assunzjonijiet differenti dwar politiki u miżuri
diskrezzjonali fl-2015. Abbażi tal-valutazzjoni tal-programm u t-Tbassir
tal-Kummissjoni, skont ir-Regolament tal-Kunsill (KE) Nru 1466/97,
il-Kunsill huwa tal-opinjoni li d-defiċit inġieb b'mod sostenibbli
taħt it-3 % tal-PDG fl-2013, b'konformità mar-rakkomandazzjoni
tal-Kunsill, u li waqt l-objettiv ta' terminu medju huwa mistenni li
jintlaħaq fl-2014, hemm riskju ta' devjazzjoni sinifikanti minnu fl-2015.
(9)                   
Ir-Repubblika Ċeka ħarġet minn
riċessjoni ta' sentejn u bħalissa qed taffaċċa l-isfida li
tikseb tkabbir għoli sostnut, f'kuntest ta' popolazzjoni li qed
tixjiħ b'rata mgħaġġla. L-investiment pubbliku ilu jinsab
fuq triq wieqfa għan-niżla sa minn dawn l-aħħar snin u
l-investiment fl-infrastruttra sofra partikolarment. Il-mudell tat-tkabbir
tal-ekonomija Ċeka qabel il-kriżi kien jiddependi fuq flussi kbar
deħlin ta' kapital barrani u orjentazzjoni ta' esportazzjoni qawwija.
Peress li l-ispazju għall-irkupru bbażat fuq l-akkumulazzjoni ta'
fatturi ta' produzzjoni (inkluż kapital barrani) jidher limitat,
id-direzzjoni mill-ġdid tal-ekonomija lejn muturi domestiċi ta'
tkabbir tiftaħ toroq ġodda għal kisbiet ta' produttività.
Elementi essenzjali ta' dan il-proċess jinkludu l-appoġġ
tal-edukazzjoni, it-taħriġ u l-innovazzjoni u t-tisħiħ tal-istituzzjonijiet. 
(10)               
Il-gvern riċentement approva t-Trattat dwar
l-Istabbiltà, il-Koordinazzjoni u l-Governanza, għalkemm
ir-ratifikazzjoni tiegħu mill-Parlament għadha pendenti. Ix-xogħol fuq riforma komprensiva tal-qafas
fiskali beda fl-2011 iżda l-adozzjoni u l-implimentazzjoni tiegħu
għadhom mhux ċerti. L-adozzjoni
tal-leġiżlazzjoni rilevanti li tiżgura konformità mad-Direttiva
tal-Kunsill 2011/85/UE dwar l-oqfsa baġitarji ġiet posposta wkoll. 
(11)               
Fil-qasam tat-tassazzjoni, l-isfidi prinċipali
għar-Repubblika Ċeka huma li tagħmel il-kollezzjoni
tad-dħul iktar effiċjenti u tikseb struttura tat-taxxa li
tiffavorixxi iktar it-tkabbir. Ir-Repubblika Ċeka ħadet xi
miżuri biex ittejjeb il-konformità mat-taxxa, b'mod partikolari fil-qasam
tat-tassazzjoni indiretta, iżda l-ispejjeż ġenerali
tal-konformità għadhom għoljin ħafna. F'dan il-kuntest,
il-bażijiet tat-taxxa (taxxi fuq l-introjtu, kontribuzzjonijiet
tas-saħħa u tas-sigurtà soċjali) għadhom ma ġewx
armonizzati u l-istabbiliment ta' punt singolu ta'
kollezzjoni previst fl-2015 ġie kkanċellat. Il-Gvern Ċek
madankollu ħabbar l-intenzjoni tiegħu li jindirizza l-kwistjoni
tal-armonizzazzjoni tal-bażijiet tat-taxxa. Ir-rakkomandazzjonijiet
tal-2013 rigward l-istruttura tat-tassazzjoni għadhom ma ġewx
segwiti. It-tassazzjoni fuq ix-xogħol tibqa' għolja, speċjalment
għal persuni bi dħul baxx, inklużi ħaddiema part-time,
notevolment minħabba l-kontribuzzjonjiet tas-sigurta soċjali elevati.
Jeżisti ċertu potenzjal għal kambjament ta' direzzjoni
mit-tassazzjoni tax-xogħol għal oqsma oħra, bħall-ambjent u
t-taxxi tal-abitazzjoni rikorrenti, li huma t-tnejn relattivament baxxi. Jibqgħu diskrepanzi sinifikanti fit-trattament
tal-kontribuzzjonijiet tat-taxxa u tas-sigurtà soċjali tal-impjegati u ta'
dawk li jaħdmu għal rashom, li jwasslu biex il-bażi tat-taxxa
tiċkien u joħolqu inċentivi għal impjieg indipendenti
fittizju b'konsegwenzi inġusti għal dawk impjegati skont kuntratt
tal-impjieg regolari.
(12)               
Ir-Repubblika Ċeka taffaċċa riskji
ta' sostenibbiltà medji fit-terminu twil prinċipalment minħabba
żidiet ippjanati fil-pensjonijiet u l-infiq tal-kura tas-saħħa.
Skont il-leġiżlazzjoni attwali, l-età statutorja tal-irtirar hija
ppjanata li tiżdied biż-żmien iżda bil-mod wisq fit-terminu
medju. Il-gvern jippjana li jintroduċi mekkaniżmu ta' rieżami li
jallinja l-età tal-irtirar mal-kambjamenti fl-istennija tal-għomor iżda
din hija risposta parzjali għall-isfida tad-distakk tas-sostenibbiltà.
Barra minn hekk, l-indiċjar temporanjament iktar baxx se jkun terminat
fl-2015, sena qabel dik pjanata, u l-mekkaniżmu ta' indiċjar
tal-pensjoni standard (prezzijiet flimkien ma' terz taż-żieda f'pagi
veri) għadu ma ġiex rieżaminat. Sar progress limitat
fil-promozzjoni tal-impjegabbiltà ta' ħaddiema ikbar fl-età. Ma sar l-ebda
progress fit-titjib tal-effettività tal-prezzijiet ta' nfiq pubbliku fuq il-kura
tas-saħħa. Is-settur tal-pazjenti interni juri eċċess
fil-kapaċità li jipponta lejn lok għal titjib possibbli
fil-kosteffettività u l-governanza.
(13)               
Saru ċerti passi inizjali sabiex tittejjeb
l-kapaċità u l-kwalità tas-servizz pubbliku tal-impjiegi. Dawn imorru
fid-direzzjoni t-tajba iżda l-impatt tagħhom għandu bżonn
jiġi evalwat. Politiki tas-suq tax-xogħol attivi jibqgħu
b'nuqqas ta' finanzi u ma jimmirawx b'mod effettiv in-nisa bi tfal
żgħar, żgħażagħ u ħaddiema ikbar fl-età.
Minkejja r-rata tal-impjieg globali għolja, dawn il-gruppi jibqgħu
mhux rappreżentati biżżejjed fis-suq tax-xogħol.
Aċċess limitat għal faċilitajiet u servizzi
għall-indukrar tat-tfal għall-but ta' kulħadd u t-tħaddin
relattivament baxx ta' impjieg part-time jfixkel il-parteċipazzjoni
tan-nisa fis-suq tax-xogħol. Id-distakk bejn il-pagi tal-irgiel u n-nisa
fl-2012 kien għadu wieħed mill-ikbar fl-UE.
(14)               
Ir-rilevanza tal-kwalità u s-suq tax-xogħol
tas-sistema edukattiva Ċeka huma raġuni għal tħassib.
Ittieħdu xi miżuri biex jittejjeb il-qafas tal-evalwazzjoni fl-edukazzjoni
obbligatorja, iżda s-segwitu ma' skejjel u studenti b'riżultati iktar
foqra jibqa' sfida. L-attrattività tal-professjonijiet tat-tagħlim ukoll
hija kwistjoni, li l-gvern jippjana li jindirizza. Il-parteċipazzjoni
baxxa tat-tfal Roma fl-edukazzjoni tat-tfulija bikrija inklussiva u
fl-edukazzjoni primarja tibqa' sfida għall-integrazzjoni tagħhom.
Ir-riforma tal-edukazzjoni iktar għolja ġiet posposta wkoll u ma sar
l-ebda progress dwar it-tkabbir tal-akkreditazzjoni u l-iffinanzjar
fl-edukazzjoni iktar għolja. Ġew introdotti kambjamenti
żgħar biss fir-rigward tal-iffinanzjar tal-istituzzjonijiet
tar-riċerka. Jibqa' kruċjali li jinħolqu inċentivi xierqa
għal riċerkaturi pubbliċi biex ifittxu l-eċċellenza,
jindirizzaw sfidi soċjetali, u jikkooperaw mas-settur tan-negozju. 
(15)               
Il-proċess ta'
deregolazzjoni tan-numru għoli ta' professjonijiet regolati nbeda,
iżda b'pass bil-mod li ma jipproduċix benefiċċji rapidi
minn kompetizzjoni miżjuda fis-settur tas-servizzi. Ir-Repubblika Ċeka ħadet xi miżuri inizjali biex
iżżid l-effiċjenza tal-enerġija, speċjalment permezz
ta' inċentivi ta' fondi pubbliċi b'appoġġ għas-settur
tal-kostruzzjoni. Il-potenzjal għall-iffrankar tal-enerġija jibqa'
sostanzjali u iktar miżuri ambizzjużi jikkontribwixxu biex titnaqqas id-dipendenza fuq l-enerġija.
(16)               
Il-kwalità u l-effikaċità tal-amministrazzjoni
pubblika jkomplu jirrappreżentaw sfida b'riperkussjonijiet ekonomiċi
negattivi. Il-mistenni Att dwar is-Servizz Ċivili għadu ma ġiex
adottat; l-adozzjoni tiegħu hija prijorità prinċipali għall-gvern.
Il-progress fil-ġlieda kontra l-korruzzjoni kien limitat;
biċċiet kbar ta' leġiżlazzjoni mill-istrateġija
tal-antikorruzzjoni 2013-14 għadhom ma ġewx adottati. Viżjoni
ta' terminu twil ċara dwar kif għandha tiġi indirizzata b'mod
durabbli din il-kwistjoni ta' importanza kira għall-iżvilupp
ekonomiku u soċjetali għadha ma gietx formulata. L-implimentazzjoni
ta' tenders pubbliċi fuq livell lokali u reġjonali huwa mmarkat minn
dewmien mhux neċessarju. Ir-regoli tal-akkwist pubbliku ġodda jmorru
lura billi jneħħu wħud mis-salvagwardji ta' trasparenza. Sar
progress limitat fuq it-titjib tal-implimentazzjoni tal-fondi tal-UE. Hemm
bżonn ta' sforzi ulterjuri kif muri mir-rati ta' żbalji għoljin
irrappurtati mill-awtorità tal-awditjar għall-ċerti programmi fl-aħħar
tal-2013.
(17)               
Fil-kuntest tas-Semestru Ewropew, il-Kummissjoni
wettqet analiżi komprensiva tal-politika ekonomika tar-Repubblika
Ċeka. Il-Kummissjoni vvalutat il-programm ta' konverġenza u
l-programm ta' riforma nazzjonali. Hija ma kkunsidratx biss ir-rilevanza
tagħhom għall-politika fiskali u soċjoekonomika sostenibbli
fir-Repubblika Ċeka iżda wkoll il-konformità tagħhom mar-regoli
u l-gwida tal-UE, minħabba l-bżonn għat-tisħiħ
tal-governanza ekonomika globali tal-Unjoni Ewropea billi jiġi pprovdut kontribut
fil-livell tal-UE fid-deċiżjonijiet nazzjonali futuri.
Ir-rakkomandazzjonijiet tagħha skont is-Semestru Ewropew
jidhru fir-rakkomandazzjonijiet minn (1) sa (7) hawn taħt.
(18)               
Abbażi ta' din il-valutazzjoni, il-Kunsill
eżamina l-programm ta' konverġenza tar-Repubblika Ċeka, u
l-opinjoni tiegħu[6]
tidher b'mod partikolari fir-rakkomandazzjoni (1) hawn taħt.
B'DAN JIRRAKKOMANDA li fil-perjodu bejn
l-2014-2015 ir-Repubblika Ċeka tieħu azzjoni biex:
1.           Wara
l-korrezzjoni tad-defiċit eċċessiv, iżżomm
pożizzjoni fiskali tajba fl-2014. Issaħħaħ b'mod
sinifikanti l-istrateġija baġitarja fl-2015 sabiex tiżgura li
l-objettiv ta' terminu medju jintlaħaq u jibqa' fl-objettiv ta' terminu
medju wara. Tagħmel prijorità fuq l-infiq li jiffavorixxi t-tkabbir biex
tappoġġa l-irkupru u ttejjeb il-prospetti għat-tkabbir. Tadotta
u timplimenta miżuri biex issaħħaħ il-qafas fiskali, u
b'mod partikolari tistabbilixxi istituzzjoni fiskali indipendenti biex
tissorvelja politiki fiskali, tintroduċi regoli fiskali għal
gvernijiet lokali u reġjonali u ttejjeb il-koordinazzjoni bejn is-saffi
kollha tal-gvern.
2.           Ittejjeb il-konformità
tat-taxxa billi tiffoka b'mod partikolari fuq il-VAT u tnaqqas l-ispejjeż
tal-ġbir u l-ħlas tat-taxxi billi tissimplifika s-sistema tat-taxxa u
tarmonizza l-bażijiet tat-taxxa tal-introjtu personali u
l-kontribuzzjonijiet tas-sigurtà soċjali u s-saħħa. Tnaqqas
il-livell għoli ta' tassazzjoni fuq ix-xogħol, partikolarment
għal persuni bi dħul baxx. Iċċaqlaq it-tassazzjoni fuq
oqsma ta' inqas detriment għat-tkabbir, bħat-taxxi rikorrenti fuq
l-abitazzjoni u t-taxxi tal-ambjent. Tnaqqas iktar id-diskrepanzi
fit-trattament tat-taxxa ta' impjegati u ta' dawk li jaħdmu għal
rashom.
3.           Tiżgura sostenibbiltà
ta' terminu twil tal-iskema tal-pensjonijiet pubbliċi, b'mod partikolari
billi taċċelera ż-żieda tal-età statutorja tal-irtirar u
billi tgħaqqadha b'mod iktar ċar mal-kambjamenti fl-istennija
tal-għomor. Tippromwovi l-impjegabbiltà ta' ħaddiema ikbar fl-età u
tagħmel rieżami tal-mekkaniżmu ta' indiċjar tal-pensjonijiet.
Tieħu miżuri biex ittejjeb b'mod sinifikanti l-kosteffettività u
l-governanza tas-settur tal-kura tas-saħħa, b'mod partikolari
għall-kura tal-isptarijiet.
4.           Issaħħaħ
l-effiċjenza u l-effettività tas-servizz pubbliku tal-impjiegi, b'mod
partikolari billi tistabbilixxi sistema ta' kejl tal-prestazzjoni. Tilħaq
lil żgħażagħ mhux irreġistrati u tipprovdi servizzi
individwalizzati. Iżżid b'mod konsiderevoli d-disponibbiltà ta'
faċilitajiet u servizzi tal-indukrar tat-tfal ta' kwalità,
b'konċentrazzjoni fuq tfal sa tliet snin. 
5.           Tiżgura li
l-akkreditazzjoni, il-governanza u l-iffinanzjar tal-edukazzjoni iktar
għolja jikkontribwixxu biex ittejjeb il-kwalità tagħha u r-rilevanza
tas-suq tax-xogħol. Taċċellera l-iżvilupp u l-introduzzjoni
ta' metodoloġija ġdida għall-evalwar tar-riċerka u
l-allokazzjoni ta' fondi biex iżżid is-sehem ta' fondi bbażati
fuq il-prestazzjoni ta' istituzzjonijiet tar-riċerka. Fl-edukazzjoni
obbligatorja, tagħmel il-professjoni tat-tagħlim iktar attraenti,
timplimenta qafas ta' evalwazzjoni komprensiv u tappoġġa l-iskejjel u
l-istudenti b'riżultati fqar. Iżżid l-inklussività
tal-edukazzjoni, b'mod notevoli billi tippromwovi l-parteċipazzjoni ta'
tfal żvantaġġati soċjalment u ta' tfal Roma b'mod
partikolari fl-edukazzjoni tat-tfulija bikrija.
6.           Taċċelera r-riforma
ta' professjonijiet regolati, billi tiffoka fuq it-tneħħija ta'
ħtiġijiet mhux ġustifikati u sproporzjonati. Iżżid
l-isforzi biex ittejjeb l-effiċjenza tal-enerġija fl-ekonomija. 
7.           Fl-2014 tadotta u timplimenta
Att dwar is-Servizz Ċivili li jiżgura servizz tal-amministrazzjoni
stabbli, effiċjenti u ta' stat professjonali. Tħaffef u
ssaħħaħ sostanzjalment il-ġlieda kontra l-korruzzjoni billi
timplimenta l-miżuri leġiżlattivi li jkun fadal stipulati
fl-istrateġija tal-antikorruzzjoni 2013-2014 u billi tiżviluppa
pjanijiet għall-perjodu li jmiss. Ittejjeb iktar il-ġestjoni ta'
fondi tal-UE billi tissimplifika strutturi ta' implimentazzjoni, ittejjeb
il-kapaċità u tindirizza kunflitti ta' interess. Iżżid
it-trasparenza tal-akkwist pubbliku u ttejjeb l-implimentazzjoni ta' tenders
pubbliċi billi tipprovdi gwida u superviżjoni xierqa.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               COM(2014) 404 finali.
[3]               P7_TA(2014)0128 u P7_TA(2014)0129.
[4]               COM(2013) 800 finali.
[5]               COM(2013) 790 finali.
[6]               Skont l-Artikolu 9(2) tar-Regolament tal-Kunsill
(KE) Nru 1466/97.